वन विभाग ने इस वर्ष पौधरोपण के लिए करीब एक करोड़ 33 लाख के बजट की मांग मनरेगा से की थी। वन विभाग का यह कार्यक्रम बरसात में ही चलता है। यह प्रस्ताव जब सीडीओ सूर्यपाल गंगवार के सामने पहुंचा तो इस्टीमेट को लेकर उन्होंने कई आपत्ति जताई। उन्होंने वन विभाग के प्रोजेक्ट में शामिल बिंदुओं को कई जगह चिन्ह्ति भी किया और उन्हें गाइड-लाइन के मुताबित तैयार न किए जाने का तर्क दिया। इधर, वन विभाग ने संशोधित इस्टीमेट तैयार करने में विलंब किया, जिसकी वजह से अभी तक पौधरोपण शुरू नहीं हो सका है। यह मामला जब सुर्खियों में आया तो वन विभाग ने आनन-फानन नया इस्टीमेट तैयार करके सीडीओ को सौंप दिया। खास बात यह है कि जिस पौधरोपण के नाम पर वन विभाग पहले एक करोड़ 33 लाख का प्रोजेक्ट तैयार किया था, उसकी लागत कम होकर महज 88 लाख ही रह गई। साफ है कि वन विभाग ने पौधरोपण के लिए पहले 45 लाख रुपये का ज्यादा इस्टीमेट तैयार किया था।